b'\n_START_ARTICLE_\nPer Ditlev-Simonsen\n_START_SECTION_\nBakgrunn og yrkeskarri\xc3\xa8re\n_START_PARAGRAPH_\nPer Ditlev-Simonsen, kalt \xc2\xabDiffen\xc2\xbb blant venner, er s\xc3\xb8nn av skipsreder Sverre Ditlev-Simonsen og Lily Kaurin. Han er dermed s\xc3\xb8nnes\xc3\xb8nn av Olaf Ditlev-Simonsen og nev\xc3\xb8 (brors\xc3\xb8nn) av Olaf Christian Ditlev-Simonsen. Ditlev-Simonsen har alts\xc3\xa5 skipsfartsbakgrunn p\xc3\xa5 farssiden og embetsmannsbakgrunn p\xc3\xa5 morssiden. Farfaren, faren og to onkler var skipsredere, mens morfaren nedstammet fra en lang rad av prester. Barndomshjemmet var preget av sterk familief\xc3\xb8lelse, kombinert med samfunnsengasjement og interesse for kunst og kultur._NEWLINE_Han gikk p\xc3\xa5 den private folkeskolen Riis gymnas, tok examen artium p\xc3\xa5 realfagslinjen i 1950, og \xc3\xa5ret etter studentfagkurset ved Oslo handelsgymnasium. Den videre utdannelsen gjenspeilet hans tidlig utstakede karrierevei \xe2\x80\x93 han skulle g\xc3\xa5 inn i familierederiet. Han avtjente verneplikten i Hans Majestet Kongens Garde, hvor han tok et befalsskurs, og studerte ved Stanford University i California, hvor han ble uteksaminert med Bachelor of Arts i \xc3\xb8konomi og historie i 1955. Han studerte ogs\xc3\xa5 spr\xc3\xa5k i Frankrike, og arbeidet en tid innen sj\xc3\xb8forsikring og skipsmegling ved Willies, Faber & Dumasi i London._NEWLINE_Per Ditlev-Simonsen var fra 1955 til 1993 kompanjong i farens rederi Sverre Ditlev-Simonsen & Co (SDS). Han var administrerende direkt\xc3\xb8r i SDS Drilling A/S fra 1974 til 1984, og dets arbeidende styreformann fra 1984 til 1989. Administrerende direkt\xc3\xb8r i Skipsaksjeselskapet Eidsiva fra 1990 til 1992, samt arbeidende styreformann ogs\xc3\xa5 her fra 1993 til 1999. Han har ogs\xc3\xa5 v\xc3\xa6rt styreformann i Sea Goddess Cruises Ltd. 1982\xe2\x80\x931999, Labogas VIII KS 1991\xe2\x80\x931996, Labogas XVI KS 1991\xe2\x80\x931994, SDS Shipping og Offshore A/S 1991\xe2\x80\x931993, Christiania Bank og Kredittkasse 1991\xe2\x80\x931996, Norske Liv 1993\xe2\x80\x931999, og K-Fondsforsikring A/S 1997\xe2\x80\x931999. Styremedlem i Christiania forsikring 1999\xe2\x80\x932001. _NEWLINE_I sine ungdoms\xc3\xa5r spilte han bandy i sportsklubben Ready, og er bokf\xc3\xb8rt med to ungdomslandskamper mot Sverige. Han var senere klubbens formann 1962\xe2\x80\x931963. Han har ogs\xc3\xa5 v\xc3\xa6rt engasjert innen styret for Ski-VM 2011, hvor han har v\xc3\xa6rt medlem siden 2007._NEWLINE_Ditlev-Simonsens store lidenskap er b\xc3\xb8ker, med biografier og historieb\xc3\xb8ker som klare favoritter. Fra 1984 til 1999 eide han Trolltun i V\xc3\xa5g\xc3\xa5, et anlegg med gamle laftede hus, som ble omhyggelig satt i stand._NEWLINE_Per giftet seg i 1960 med Benedicte Werring (1935\xe2\x80\x931990), og de fikk datteren Cecilie Ditlev-Simonsen i 1964. I 1992 giftet han seg med Turi Klaveness (1941\xe2\x80\x93).\n_START_SECTION_\nPolitisk arbeid\n_START_PARAGRAPH_\nDet var Oslo H\xc3\xb8yres Rolf Stranger som brakte Ditlev-Simonsen inn i politikken. Rekrutteringen innen H\xc3\xb8yre kom p\xc3\xa5 den tiden vesentlig fra ungdomsorganisasjonene Unge H\xc3\xb8yre og Den Konservative Studenterforening, og Stranger var opptatt av at partiet ogs\xc3\xa5 m\xc3\xa5tte f\xc3\xa5 nye medlemmer fra n\xc3\xa6ringslivet. Ved stortingsvalget 1973 ble Ditlev-Simonsen innvalgt p\xc3\xa5 Stortinget som 3. vararepresentant fra Oslo, og senere gjenvalgt i 1977 som 1. vararepresentant. S\xc3\xa6rlig i den andre perioden m\xc3\xb8tte han hyppig, og ved stortingsvalget 1981 kom han inn som fast representant, og var medlem av Stortingets finanskomit\xc3\xa9 og delegasjonen til Den interparlamentariske union (IPU). I 1985 \xc3\xb8nsket han ikke \xc3\xa5 stille til gjenvalg, til skuffelse for mange innen partiet._NEWLINE_Ditlev-Simonsen kom inn i Oslo bystyre og formannskap ved kommunevalget i 1975, og ble sittende i to perioder. Han var medlem av helser\xc3\xa5det og Helse- og sykehusutvalget (varaformann 1976\xe2\x80\x931979), i en tid hvor de kommunale sykehusene i Oslo gjennomgikk en omfattende utbygging og modernisering. I 1982 etterfulgte han Jan P. Syse som formann i Oslo H\xc3\xb8yre, og satt i denne posisjonen inntil 1988. Han satt ogs\xc3\xa5 i H\xc3\xb8yres sentralstyre fra 1982 til 1991, de f\xc3\xb8rste \xc3\xa5rene i kraft av formannsvervet i Oslo H\xc3\xb8yre._NEWLINE_Etter stortingsvalget 1989 ble Jan P. Syses regjering mellom H\xc3\xb8yre, Kristelig Folkeparti og Senterpartiet dannet, og fra 16. oktober 1989 var Ditlev-Simonsen statsr\xc3\xa5d i Forsvarsdepartementet. Ditlev-Simonsen hadde v\xc3\xa6rt opptatt av Forsvaret siden ungdommen, og var sterk tilhenger av det transatlantiske samarbeidet i sikkerhetspolitikken. Hans tid som forsvarsminister ble preget av Berlinmurens fall og Tysklands gjenforening. Dette krevde nytenkning om Forsvarets utvikling, og Ditlev-Simonsen tok initiativet til \xc3\xa5 opprette en forsvarskommisjon med K\xc3\xa5re Willoch som formann. Jan P. Syses regjering gikk av den 3. november 1990. _NEWLINE_Ved kommunevalget i 1995 ble Ditlev-Simonsen nominert til toppkandidat p\xc3\xa5 Oslo H\xc3\xb8yres liste. Ved bystyrets konstituering i oktober samme \xc3\xa5r ble han valgt til byens ordf\xc3\xb8rer, og han satt i tre perioder frem til 2007.\n_START_SECTION_\nAvgang\n_START_PARAGRAPH_\nI august 2007 avsl\xc3\xb8rte avisen Dagens N\xc3\xa6ringsliv at Ditlev-Simonsen p\xc3\xa5 1990-tallet hadde en bankkonto i den sveitsiske banken som da het Schweizerische Kreditanstalt. Dette hadde han ikke oppgitt til norske skattemyndigheter, og Ditlev-Simonsen erkjente dette samme dag. Kontoen ble if\xc3\xb8lge ham selv avsluttet f\xc3\xb8r han ble ordf\xc3\xb8rer i Oslo. Han ble av H\xc3\xb8yres leder Erna Solberg oppfordret til \xc3\xa5 trekke seg fra Oslo H\xc3\xb8yres valgkamp fram mot kommunestyrevalget 10. september 2007, fordi saken \xc3\xb8ket fokuset p\xc3\xa5 hans private \xc3\xb8konomi og skattejuks og ikke p\xc3\xa5 partiets politikk. Som f\xc3\xb8lge av medieoppmerksomheten annonserte Ditlev-Simonsen sin avgang fra ordf\xc3\xb8rervervet 22. august. Ditlev-Simonsens avskjedssak ble behandlet og innvilget p\xc3\xa5 m\xc3\xb8te i Oslo bystyre 29. august 2007._NEWLINE_Per Ditlev-Simonsen er far til Cecilie Ditlev-Simonsen, tidligere informasjonsdirekt\xc3\xb8r i Norsk Hydro, og Sverre Ditlev-Simonsen. De innr\xc3\xb8mmet begge 20. august 2007 at de ogs\xc3\xa5 har hatt hemmelige konti i Sveits, hver p\xc3\xa5 750 000 kroner.\n_START_SECTION_\nUtmerkelser\n_START_PARAGRAPH_\nDitlev-Simonsen ble i 1997 utnevnt til storridder av Den islandske falkeorden. I 2013 mottok han St. Hallvard-medaljen fra Oslo kommune.'